钦定古今图书集成/明伦汇编/氏族典/第235卷 > 张悌
## 钦定古今图书集成/明伦汇编/氏族典/第235卷 > 张悌

按《襄阳记》，悌字巨先，襄阳人，少有名理，孙休时为屯
骑校尉。魏代蜀，吴人问悌曰：“司马氏得政以来，大难
屡作，今又远征，何以能济？”悌曰：“曹操虽功盖华夏，民
畏威而不怀德，司马懿父子握柄，除其烦苛而布其
平惠，蜀国无政令，因危而伐，殆其克乎？彼之得志，我
之患也。”吴人笑其言，而蜀果降于魏。晋伐吴，皓使悌
帅众三万迎之，大败。诸葛靓迎悌共遁，悌垂涕曰：“今
日是我死日也。且我为儿童时，便为卿家丞相所拔，
常恐不得其死，负名贤知。顾今以身徇社稷，复何遁
邪？”靓流涕去，悌为晋兵所杀。